CELEX: 32018D1920
Language: el
Date: 2018-12-04 00:00:00
Title: Εκτελεστική απόφαση (ΕΕ) 2018/1920 του Συμβουλίου, της 4ης Δεκεμβρίου 2018, για την τροποποίηση της εκτελεστικής απόφασης 2010/99/ΕΕ με την οποία επιτρέπεται στην Δημοκρατία της Λιθουανίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

7.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 311/34
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2018/1920 ΤΟΥ ΣΥΜΒΟΥΛΙΟΥ
         της 4ης Δεκεμβρίου 2018
         για την τροποποίηση της εκτελεστικής απόφασης 2010/99/ΕΕ με την οποία επιτρέπεται στην Δημοκρατία της Λιθουανίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Στις 15 Μαΐου 2006 το Συμβούλιο, με την απόφαση 2006/388/ΕΚ (2), επέτρεψε στη Λιθουανία να εφαρμόσει μέτρο παρέκκλισης από το άρθρο 21 της οδηγίας 77/388/ΕΟΚ (3) προκειμένου να ορίζει τον υποκείμενο στον φόρο στον οποίο παραδίδονται τα αγαθά ή παρέχονται οι υπηρεσίες σε ορισμένες περιπτώσεις ως υπόχρεο του φόρου προστιθέμενης αξίας (ΦΠΑ).
                  
               
                     (2)
                  
                  
                     Με την εκτελεστική απόφαση 2010/99/ΕΕ του Συμβουλίου (4), επιτράπηκε στη Λιθουανία, κατά παρέκκλιση από το άρθρο 193 της οδηγίας 2006/112/ΕΚ, να εφαρμόζει ειδικό μέτρο, έως τις 31 Δεκεμβρίου 2012, προκειμένου να εξακολουθήσει να ορίζει ως υπόχρεο του ΦΠΑ τον υποκείμενο στον φόρο λήπτη των ακόλουθων αγαθών και υπηρεσιών: παραδόσεις αγαθών και παροχές υπηρεσιών από υποκείμενο στον φόρο που έχει τεθεί σε διαδικασία αφερεγγυότητας ή σε διαδικασία αναδιάρθρωσης υπό δικαστική εποπτεία και παραδόσεις ξυλείας («ειδικό μέτρο»). Η άδεια εφαρμογής του ειδικού μέτρου παρατάθηκε εν συνεχεία με την εκτελεστική απόφαση 2012/704/ΕΕ του Συμβουλίου (5) έως τις 31 Δεκεμβρίου 2015 και με την εκτελεστική απόφαση (ΕΕ) 2015/2395 του Συμβουλίου (6) έως τις 31 Δεκεμβρίου 2018.
                  
               
                     (3)
                  
                  
                     Με επιστολή που πρωτοκολλήθηκε στην Επιτροπή στις 27 Απριλίου 2018, η Λιθουανία ζήτησε την άδεια να συνεχίσει να εφαρμόζει το ειδικό μέτρο. Με επιστολή που πρωτοκολλήθηκε στην Επιτροπή στις 23 Ιουλίου 2018, η Λιθουανία υπέβαλε έκθεση σχετικά με την εφαρμογή του ειδικού μέτρου, όπως απαιτείται από το άρθρο 2 τρίτο εδάφιο της εκτελεστικής απόφασης 2010/99/ΕΕ.
                  
               
                     (4)
                  
                  
                     Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη σχετικά με το αίτημα της Λιθουανίας με επιστολές της 16ης Αυγούστου 2018, εκτός από την Ισπανία και την Κύπρο, οι οποίες ενημερώθηκαν με επιστολές της 17ης Αυγούστου 2018. Με επιστολή της 20ής Αυγούστου 2018, η Επιτροπή γνωστοποίησε στη Λιθουανία ότι διέθετε όλες τις πληροφορίες που θεωρεί αναγκαίες για την εκτίμηση του αιτήματος.
                  
               
                     (5)
                  
                  
                     Πολύ συχνά, οι υποκείμενοι στον φόρο που έχουν τεθεί σε διαδικασία αφερεγγυότητας ή σε διαδικασία αναδιάρθρωσης, λόγω των οικονομικών δυσχερειών που αντιμετωπίζουν δεν καταβάλλουν στις φορολογικές αρχές τον ΦΠΑ με τον οποίο επιβαρύνονται οι παραδόσεις αγαθών και οι παροχές υπηρεσιών που πραγματοποιούν. Η Λιθουανία αντιμετωπίζει επίσης προβλήματα στην αγορά ξυλείας λόγω της φύσης της αγοράς και των εμπλεκόμενων επιχειρήσεων. Στην αγορά κυριαρχούν οι μικρές τοπικές επιχειρήσεις, συχνά μεταπωλητές και ενδιάμεσοι, τις οποίες είναι δύσκολο να ελέγξουν οι φορολογικές αρχές. Η συνηθέστερη μορφή φοροδιαφυγής συνίσταται στην τιμολόγηση προμηθειών και παροχών και στη συνέχεια στην εξαφάνιση της επιχείρησης χωρίς προηγούμενη καταβολή του φόρου, ενώ ο πελάτης διαθέτει έγκυρο τιμολόγιο που του επιτρέπει να ζητήσει έκπτωση φόρου. Σύμφωνα με τη Λιθουανία, η κατάσταση αυτή, η οποία δικαιολογούσε την εφαρμογή του ειδικού μέτρου, δεν έχει αλλάξει. Από τις έρευνες και την ανάλυση που διενεργήθηκαν από τις φορολογικές αρχές της Λιθουανίας σχετικά με την εφαρμογή του ειδικού μέτρου προέκυψε ότι είναι αποτελεσματικό για την πρόληψη της απάτης στον τομέα του ΦΠΑ όσον αφορά τους υποκειμένους στον φόρο που έχουν τεθεί σε διαδικασία αφερεγγυότητας ή σε διαδικασία αναδιάρθρωσης, καθώς και τις συναλλαγές στον τομέα της ξυλείας.
                  
               
                     (6)
                  
                  
                     Θα πρέπει, συνεπώς, να επιτραπεί στη Λιθουανία να εφαρμόσει το ειδικό μέτρο για περαιτέρω περιορισμένο χρονικό διάστημα, έως τις 31 Δεκεμβρίου 2021.
                  
               
                     (7)
                  
                  
                     Γενικά, οι παρεκκλίσεις παρέχονται με άδεια για περιορισμένο χρονικό διάστημα, ώστε να μπορεί να αξιολογηθεί κατά πόσο συγκεκριμένα ειδικά μέτρα είναι κατάλληλα και αποτελεσματικά. Οι παρεκκλίσεις παρέχουν στα κράτη μέλη χρονικό περιθώριο για να θεσπίσουν άλλα συμβατικά μέτρα για την αντιμετώπιση του εκάστοτε προβλήματος μέχρι τη λήξη των συγκεκριμένων ειδικών μέτρων, καθιστώντας κατ' αυτόν τον τρόπο περιττή την παράταση μιας παρέκκλισης. Παρέχεται άδεια για παρέκκλιση που επιτρέπει τη χρήση του μηχανισμού αντιστροφής της επιβάρυνσης μόνο κατ' εξαίρεση για συγκεκριμένους τομείς όπου συμβαίνει απάτη και αποτελεί έσχατο μέσο. Η Λιθουανία θα πρέπει, επομένως, να εφαρμόσει άλλα συμβατικά μέτρα για την καταπολέμηση και την πρόληψη της περαιτέρω εξάπλωσης της απάτης σε θέματα ΦΠΑ όσον αφορά παραδόσεις αγαθών και παροχές υπηρεσιών από υποκειμένους στον φόρο που έχουν τεθεί σε διαδικασία αφερεγγυότητας ή σε διαδικασία αναδιάρθρωσης και παραδόσεις ξυλείας μέχρι τη λήξη του ειδικού μέτρου και, κατά συνέπεια, δεν θα πρέπει να χρειάζεται πλέον να παρεκκλίνει από το άρθρο 193 της οδηγίας 2006/112/ΕΚ όσον αφορά τις εν λόγω παραδόσεις και παροχές.
                  
               
                     (8)
                  
                  
                     Το ειδικό μέτρο δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ.
                  
               
                     (9)
                  
                  
                     Συνεπώς, η εκτελεστική απόφαση 2010/99/ΕΕ θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο άρθρο 2 της εκτελεστικής απόφασης 2010/99/ΕΕ, το δεύτερο εδάφιο αντικαθίσταται από το ακόλουθο κείμενο:
            
               «Εφαρμόζεται μέχρι τις 31 Δεκεμβρίου 2021.».
            
         
         
            Άρθρο 2
            Η παρούσα απόφαση παράγει αποτελέσματα από την ημερομηνία της κοινοποίησής της.
            Εφαρμόζεται από την 1η Ιανουαρίου 2019.
         
         
            Άρθρο 3
            Η παρούσα απόφαση απευθύνεται στη Δημοκρατία της Λιθουανίας.
         
         
            Βρυξέλλες, 4 Δεκεμβρίου 2018.
            
               
                  Για το Συμβούλιο
               
               
                  Ο Πρόεδρος
               
               H. LÖGER
            
         
         
            (1)  ΕΕ L 347 της 11.12.2006, σ. 1.
         
            (2)  Απόφαση 2006/388/ΕΚ του Συμβουλίου, της 15ης Μαΐου 2006, με την οποία επιτρέπεται στη Λιθουανία να εφαρμόσει μέτρο παρέκκλισης από το άρθρο 21 της έκτης οδηγίας 77/388/ΕΟΚ του Συμβουλίου περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών (ΕΕ L 150 της 3.6.2006, σ. 13).
         
            (3)  Έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — Κοινό σύστημα φόρου προστιθεμένης αξίας: ομοιόμορφη φορολογική βάση (ΕΕ L 145 της 13.6.1977, σ. 1).
         
            (4)  Εκτελεστική απόφαση 2010/99/ΕΕ του Συμβουλίου, της 16ης Φεβρουαρίου 2010, με την οποία επιτρέπεται στην Δημοκρατία της Λιθουανίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας (ΕΕ L 45 της 20.2.2010, σ. 10).
         
            (5)  Εκτελεστική απόφαση 2012/704/ΕΕ του Συμβουλίου, της 13ης Νοεμβρίου 2012, περί τροποποιήσεως της εκτελεστικής απόφασης 2010/99/ΕΕ με την οποία επιτρέπεται στη Δημοκρατία της Λιθουανίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 319 της 16.11.2012, σ. 7).
         
            (6)  Εκτελεστική απόφαση (ΕΕ) 2015/2395 του Συμβουλίου, της 10ης Δεκεμβρίου 2015, για την τροποποίηση της εκτελεστικής απόφασης 2010/99/ΕΕ με την οποία επιτρέπεται στη Δημοκρατία της Λιθουανίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 332 της 18.12.2015, σ. 140).